[Ποιητηκες Συλλογες](http://arisgavriilidis.gr/index.php/category/%cf%80%ce%bf%ce%b9%ce%b7%cf%84%ce%b7%ce%ba%ce%b5%cf%82-%cf%83%cf%85%ce%bb%ce%bb%ce%bf%ce%b3%ce%b5%cf%82/)

**«Μονοκοτυλήδονα»**

8 March 2016

**1. Παιδική ανάμνηση**  
Μια φυσαρμόνικα Πίκολο  
μια σβούρα.

**2.  Πόρνη.**  
Πόρνη  
μάνα των προλετάριων  
του έρωτα.

**3. Κάθε βράδυ.**  
Κάθε βράδυ,  
στην προσευχή σου,  
αποχαιρέτισε τη μέρα  
που έχασες για πάντα.

**4.  Τρεις ρώγες.**  
Τρεις ρώγες:  
του σταφυλιού  
του δάχτυλου  
του στήθους σου.

**5.  Στήθη**  
Τα στήθη σου τα έκανα  
της μάνας μου μαστάρι.

**6.  Κομπολόι**  
Χάντρες στο κομπολόι μου  
οι ρόγες των βυζιών σου

**7.  Άσμα ασμάτων**  
Άσμα ασμάτων  
το παλλόμενο στήθος  
κόρης που τρέχει.

**8.  Γυναίκα 1**  
Γυναικείο σώμα.  
Το ύψιστο  
έργο τέχνης.

**9.  Γυναίκα 2**  
Γυναίκα.  
Κέντρο του σύμπαντος.

**10.  Φιλί**  
Φιλί.  
Το ερωτικότερο  
του έρωτα.

**11.  Θερμάστρα**  
Το στόμα σου στο στόμα μου.  
Το σώμα σου ανάμεσα  
στο στρώμα  
και στο σώμα μου.  
Η θερμάστρα έκαιγε.

**12.  Λούσιμο**  
Τρεις μέρες τώρα που δεν λούζω το κορμί μου  
μη και χαθούν τα ίχνη απ’ τα φιλιά σου.

**13.  Το χέρι σου**  
Το χέρι σου  
ζεστό σπουργίτι  
στη χούφτα μου.

**14.  Το κρεβάτι**  
Συμπρωταγωνιστής  
κι αυτοσκηνοθετούμενος  
στο κρεβάτι.

**15.  Έρωτας**  
Ο έρωτας  
μανδύας που καλύπτει  
τον φόβο του θανάτου.

**16.  Ο ήλιος αργολιώνει**  
Σούρουπο  
κι  ο ήλιος αργολιώνει  
μια κουταλιά βούτυρο στο τηγάνι.

**17.  Ο δεκαπεντασύλλαβος**  
Ο δεκαπεντασύλλαβος μοσχοβολάει Ελλάδα.

**18.  Γριές**   
Γριές φτιασιδωμένες πουτάνες  
οι εφημερίδες παραταγμένες στα περίπτερα  
με πηχυαίους τίτλους και παρδαλά χρώματα  
ψαρεύουν πελατεία.

**19.  Μονοκοτυλήδονα**  
Η μοναξιά και η ανδρεία  
των μονοκοτυλήδονων  
των μονόχορδων  
και των μοναχοπαίδων.

**20.  ΄Ελα παιδί μου**  
Έλα παιδί μου  
να σου γνωρίσω  
τον κόσμο.

**21.  Άγγελοι**  
Οι άγγελοι  
υπάρχουν μόνο  
στα προσωπάκια των παιδιών.

**22.  Μια παρτίδα**  
Μια παρτίδα σκάκι  
με σικέ φινάλε  
η ζωή.

**23.  Αθήνα**  
Αθήνα, τερατόμορφο χταπόδι  
τρέφεσαι και κοπρίζεις.

**24.  Βλακεία**  
Βλακεία  
μόνο ο Σολομώντας  
θα μπορούσε επάξια  
να σε υμνήσει.

**25.  Ο καλλίτερος φίλος**  
Ο καλλίτερος φίλος  
ο εαυτός σου  
εκτός κι αν πρόλαβες  
εχθρό σου να τον κάνεις

**26.  Ξωκλήσι**  
Ξωκλήσι, ευωδιά  
της λιβανιάς  
του κεριού  
του λαδιού  
και του κυπαρισσιού.

**27.  Σκέψεις**  
Οριζόντιες σκέψεις  
κάθετες αποφάσεις.

**28.  Ο άνεμος**   
Ο άνεμος έπνεε  
τα λοίσθια.

**29.  Ο γλόμπος**  
Η γύμνια και η μελαγχολία  
του κρεμασμένου γλόμπου  
των σαράντα κεριών.

**30.  Πολιτείες του Βορρά**  
Πολιτείες του Βορρά  
μόνο η βροχή σας ομορφαίνει.

**31.  Ενοικιαστές**  
Ενοικιαστές της γης.  
Ούλοι.

**32.  Το εξπρές του απείρου**.  
Περιστασιακοί ταξιδιώτες  
στο εξπρές του απείρου.  
Να, τι είμαστε!

**33.  Οι μαγνητοκασέτες**  
Οι ξαντεριασμένες μαγνητοκασσέτες  
στις παρυφές των αυτοκινητόδρομων

**34.  Το αφτί μου**  
Αντένα στραμμένη στο διάστημα  
αφουγκράζεται τα σημεία των καιρών.  
Το αφτί μου.

**35.  Πόρνης αντίσταση**  
Ατομική ελευθερία:  
Η λυσσαλέα αντίσταση της πόρνης  
στον επίδοξο βιαστή της.

**36.  Το σφεντονισμένο σπουργίτι**  
Το σφεντονισμένο σπουργίτι  
στην παιδική χούφτα.  
Πρώτη εικόνα θανάτου.

**37.  Ανάμνηση**  
Σημαντικότερη  
κι’ από το γεγονός,  
η ανάμνησή του.

**38.  Λήθη**  
Λήθη  
το ρετσίνι του πνεύματος  
για την επούλωση των πληγών.

**39.  Χρόνος**  
Τεράστια μπουλντόζα  
ο Χρόνος  
κινούμενος αργά  
με ανατριχιαστικά σταθερή ταχύτητα  
ισοπεδώνει στο διάβα του  
τα πάντα.

**40.  Κρασί 1**  
Το καλό κρασί προστύχεψε  
στο φτηνό ποτήρι.

**41.  Κρασί 2**  
Τέτοιο υπέροχο κρασί  
είν’ αμαρτία να το πίνεις.

**42.  Έδεσμα**  
Εξαίσιο το έδεσμα.  
Ή ο μάγειρας τεχνίτης  
ή η πείνα μας μεγάλη.

**43.  Κυπαρίσσια**  
Κυπαρίσσια.  
Μάρμαρο.  
Μαυροντυμένες.

**44.  Σαρκασμός**  
Σαρκαστικό  
πλατύ χαμόγελο  
της νεκροκεφαλής,  
με περιπαίζει.

**45.  Πλανητάριο**   
Το κρανίο μου.  
Πλανητάριο  
που προβάλλει το Σύμπαν μου.

**46.  Φάτσες**  
Φάτσες  
πιο αστείες  
κι από τη γελοιογραφία τους.

**47.  Λογισμός**  
Ο λογισμός τρεκλίζει  
σαν τη σβούρα  
στις τελευταίες στροφές της.

**48.  Τζάκι**  
Νανούρισμα  
απ’ τ’ απαλό βογκητό  
δυό σφιχταγκαλιασμένων ξύλων  
που καίνε στο τζάκι  
σ’ έναν έρωτα-ολοκαύτωμα.

**49.  Σύννεφο**  
Το φουσκωμένο με βροχή  
μαύρο σύννεφο  
βαρύ μαστάρι φορτωμένο με νερό  
αντί για γάλα.

**50.  Ουράνιο καρδιογράφημα**  
Ουράνιο καρδιογράφημα.  
Αστραπή.

**51.  Πεντέλη**  
Η πτώση του κεραυνού  
τσιμπάει με πόνο την καρδιά μου.  
Η Πεντέλη εξαφανισμένη στη βροχή

**52.  Καρέκλα**  
Μακρύς ο ίσκιος της καρέκλας  
νωχελικά στο πάτωμα χυμένος.  
Δειλινό του Οκτώβρη.

**53.  «Η Μουριά»**  
Ασβεστωμένος κορμός, πράσινα φύλλα,  
καρέκλες μπλε, θάλασσα, γαλάζιος ουρανός  
καδραρισμένα στον καθρέφτη  
της ταβέρνας  «η Μουριά».  
Νεκρή φύση.

**54.  Κίτρινα δίχτυα**  
Ο ψαράς με τα γυαλιά και τ’ άσπρο καβουράκι  
κουλουριάζει τα στεγνωμένα κίτρινα δίχτυα.  
Απομεσήμερο του Οκτώβρη.

**55.  Καλημέρα**  
Ανοίγω το παράθυρο.  
Το τριαντάφυλλο κάτω στον κήπο  
υποκλίνει το κεφάλι του  
και με καλημερίζει

**56.  Ασπρόμαλλο παιδί**  
Μη σε ξεγελούν  
τ’ άσπρα μαλλιά μου  
δεν είμαι παρά  
ένα μεγάλο παιδί.

**57.  Παλιμπαιδισμός**  
Μάνα,  
πάρε με πάλι στα γόνατά σου  
και νανούρισέ με.  
Κουράστηκα  
να παριστάνω τον μεγάλο.

**58.  Αφροδίτη**  
Τα κομμένα χέρια της Αφροδίτης  
μου χαϊδεύουν το κορμί.

**59.  Αιδοίο**  
Ένα τεράστιο αιδοίο  
που μέσα του,  
όλοι οι αρσενικοί  
πασκίζουν να τινάξουνε το σπέρμα τους,  
Ζωή.

**60.  Χωρισμός**  
Κάθε χωρισμός  
ένας μικρός θάνατος.

**61.Ποιητής**

Ποιητής.  
Ο μέγας μυρικάστης.

**62.Ποίηση**

Ποίηση.  
Οίηση;  
Κύηση και  
Μύηση.

**63.Η φωτογραφική**

Πότε με τη φωτογραφική  
και πότε με το χάι κου  
αιχμαλωτίζω τη στιγμή.

**64.  Πισίνα**  
Πισίνα.  
Ανθρώπινο ενυδρείο.

**65.  Κλαδιά**  
Δύο μισάνοιχτα γυναικεία σκέλη  
δείχνουν τον ουρανό:  
Κλαδιά του φθινοπώρου.

**66.  Μωυσής**  
Από μοναχικό περίπατο  
στο βουνό  
σοφότερος γύρισες.  
Μίλησες με  
τον εαυτό σου  
το θεό  
και με τη φύση.  
Κι οι τρεις σ’ ορμήνεψαν πολλά.  
Όπως τον Μωϋσή.

**67.  Ανέραστη**  
Όμορφη μα ανέραστη.  
Φως λάμπας αναμμένης  
σε άδειο υπόγειο.

**68.  Ζεϊμπέκικο**  
Σταμάτ’ αυτό το ζεϊμπέκικο.  
Είναι πολύ θλιμμένο.

**69.  Επιταγή**  
Να πολλαπλασιασθώ.  
Ύψιστη επιταγή  
των απογόνων μου.

**70. Deja vu**

Τοπίο γνώριμο.  
Το έχω δει από ψηλά  
όταν πετώ στα όνειρά μου.

**71. Πορτραίτο**

Πορτραίτο.  
Μισό μάτια  
μισό χείλια.

**72.  Όνειρο**  
Κρυμμένος στο κουκούλι του ύπνου  
απολαμβάνει τ’ όνειρό του.  
Μη τον ξυπνάς.

**73.  Θαλάσσιο αιδοίο**  
Κάθε κύμα κι ένα  
θαλάσσιο αιδοίο  
που το γονιμοποιώ.  
Οι γοργόνες και τ’ άλλα  
του πελάγου ζούδια,  
παιδιά μου.

**74.  Κολυμβητής**  
Ξαπλωμένος ανάλαφρα  
στα θαλάσσια κύματα  
μυριάδες νέρινα στόματα  
με παίζουνε και μου  
φιλούν το σώμα.

**75.  Νεκρό έμβρυο**   
Βυθίστηκα  
στα γαλαζοπράσινα νερά  
της θάλασσας.  
Νεκρό έμβρυο  
συντηρημένο στο οινόπνευμα.

**76. Φεγγάρι**

Δες τι πελώριο  
μισό φεγγάρι!  
Σου το χαρίζω.

**77. Φεγγαροθήκη**  
Φεγγάρι  
το κάθε ποίημα.  
Κι η συλλογή ποιημάτων  
Φεγγαροθήκη.